Riječke ljetne noći

**Riječke ljetne noći** je ljetni glazbeno-scenski festival koji se održava u Rijeci od 2004. godine. Program je u rasponu od klasične drame i praizvedbe novih dramskih tekstova do nastupa uličnih kazališta, od koncerata klasične glazbe do nastupa poznatih izvođača hrvatske estrade.

Namjera je u poznatim ili nepoznatim prostorima Rijeke stvarati ambijentalni teatar. Za vrijeme festivala riječki trgovi i terase pretvaraju se u pozornice na otvorenom, a u namjeri da se propita suodnos industrijske arhitekture i kazališta, dio programa odvija se i u napuštenim tvorničkim halama.

## Kronologija

### Festival 2010.
Na 7. riječkim ljetnim noćima koje su održane od 29. 6. do 24. 7. pod motom "Odaberi svoju zvijezdu" izvest će se 30 kazališnih, glazbenih, literarnih i filmskih programa na 12 mjesta u gradu. Posjetiteljima je u 26 dana ponuđen raznovrstan kulturno-umjetnički program u sklopu kojega je izvedena premijera drame "Cirkus destetika" Daniila Harmsa u režiji Aleksandra Popovskog, veristička opera "Cavalleria rusticana" Pietra Mascagnija i komedija Talijanske drame "Tutto sulle donne". Izvedene su i dvije reprizne predstave - "Mirisi, zlato i tamjan", te "Lukrecija o'bimo rekli požeruh", a gosti festivala bili su "Prekidi" Kazališta "Planet Art" iz Zagreba. Koncerti na otvorenom ugostili su violiniste Stefana Milenkovicha i Marca Grazianija, gitarista Edina Karamazova, violončeliste Stjepana Hausera i Petra Kovačića te jazz-glazbenika Darka Jurkovića. Među popratnim programima održani su "Pisci pod zvijezdama" i "Film pod zvijezdama".

### Festival 2011.
Osme Riječke ljetne noći otvorene su svečanošću ispred zgrade HNK Ivana pl. Zajca uz pirotehnički spektakl na Gatu Karoline Riječke, nastup zbora i orkestra lokalnog kazališta, solistice Kristine Kolar pod ravnanjem maestre Nade Matošević Orešković. Održano je 14 različitih programskih događanja u 30 izvedbi i 13 različitih ambijenata. uključujući glazbeni program, dramske predstave i filmove na otvorenom. Glavni projekt održan 21. 7. bila je predstava "Baba Jaga je snijela jaje" ispod nekadašnjeg hotela Park, u adaptaciji Ivora Martinića odnosno režiji Ivice Buljana prema istoimenom romanu Dubravke Ugrešić. U predstavi su sudjelovale i dive Ana Karić i Alma Prica.

### Festival 2012.
Godine 2012. devete Riječke ljetne noći održane su od 19. 6. do 24. 7., prema riječima organizatora, u znaku koprodukcija. Festival je otvoren baletnim spektaklom u zraku "Do Do Land" kojeg je izvela španjolsko-argentinska grupa Puja!. Dvije održane koprodukcije bile su mjuzikl "Guslač na krovu" s Festivalom Opatija i komedija "Gostioničarka Mirandolina" u suradnji s Festivalom Grad teatar Budva. Festival je ponudio i neke reprize uspješnih predstava kao što su "Baba Jaga je snijela jaje", "Mirisi, zlato i tamjan", "Hamlet u selu Mrduša Donja" i "Ćelava pjevačica". Trg Grivica ugostio je operu "Cavalleria rusticana" P. Mascagnija, hala tvornice Torpedo baletnu predstavu "Carmina Burana", a Hartera tradicionalni festivalski koncert Riječke filharmonije i dramu "Antigona". U hotelu Park na Pećinama zbor riječke Opere izveo je "Mondschein koncert", a u perivoju obližnje Ville Ružić koncert New sax quarteta i glazbeno-pjesnički performans "I ja ponekad pišem u jazzu". Na pozornici HNK Ivana pl. Zajca održana je multimedijalna izložba "Pozornice" Dalibora Laginje. Zatvaranje festivala uz plesni program i dodjelu nagrada održano je krovu Tower centra.

### Festival 2013.
Jubilarne 10. Riječke ljetne noći otvorene su 30. 6. 2013. izvedbom Beethovenove "Ode radosti" čime je proslavljen ulazak Republike Hrvatske u EU. Riječki gradonačelnik izjavio je da festival planira pokazati spremnost Rijeke da 2020. godine postane Europska prijestolnica kulture.

### Festival 2014.
Godine 2014. Riječke ljetne noći održane su od 1. do 24. 7. Jednoglasnom odlukom žirija za nagradu Novog lista, za najcjelovitiji događaj jedanaestih Riječkih ljetnih noći proglašen je koncert Zagrebačkog kvarteta održan u Auli pape Ivana Pavla II. na Trsatu. Prvo mjesto prema odluci publike odnosno Nagrada publike, s ocjenom 4,89, pripala je koncertu Riječke filharmonije i Hrvatske glazbene unije "Riječka filharmonija i riječki rokeri". Koncert je izveden 10. 7. u Hateri pod ravnanjem maestra Igora Vlajnića, u izvedbi Riječke filhamonije i vokalnih solista Damira Urbana, Zorana Prodanovića Prlje, Deana Škaljca i Žanila Tataja Žaka. Nagradu publike uručila je Sonja Ulčakar.

### Festival 2015.
Dvanaeste Riječke ljetne noći održane su od 18. 6. do 18. 7. pod motom "(Us)prkos svemu!". Predstavljena su 53 programa na 17 različitih lokacija u gradu Rijeci i na Ljetnoj pozornici u Opatiji.

## Izvori

## Vanjske veze

*  Riječke ljetne noći